|  |  |  |
| --- | --- | --- |
| ГРБОВИ ЗА МЕМОРАНДУМ | Република Србија  Аутономна покрајина Војводина  **Покрајински секретаријат за**  **регионални развој, међурегионалну сарадњу**  **и локалну самоуправу**  Булевар Михајла Пупина 16, 21000 Нови Сад  Т: +381 21 487 45 86 Ф: +381 21 456 060  region@vojvodina.gov.rs | |
|  | БРОЈ: 141-401-7694/2023-01 | ДАТУМ: 21.07.2023. године |

**СМЕРНИЦЕ ЗА ПОДНОСИОЦЕ ПРОЈЕКАТА**

**1. Уводне напомене**

Јавни позив Покрајинског секретаријата за регионални развој, међурегионалну сарадњу и локалну самоуправу упућује се свим јединицама локалне самоуправе (општине/градови) са подручја АП Војводине у циљу испуњавања прописаних обавеза садржаних у секторским законима, имајући у виду њихову дужност да морају израдити одговарајуће документе јавних политика у форми секторских стратегија, програма, планова и акционих планова. Извесно је, при томе, да постоје одређене терминолошке и појмовне несагласности у погледу означавања инструмената развојног и другог планирања према Закону о планском систему и инструмената планирања прописаним у великом броју секторских, односно посебних закона. Иако је тешко повући јасну границу између свих ових појмова, у овом јавном позиву ћемо користити опште типске термине, и то: стратегија, програм, плански документ и акциони план, као главне форме тих инструмената.

На основу члана 10. Закона о планском систему („Службени гласник РС“, бр. 30/2018) разликују се четири документа јавних политика:

* стратегија;
* програм;
* концепт политике;
* акциони план.

С друге стране, велики број секторских закона који се односе на изворне надлежности локалне самоуправе сходно члану 20. Закона о локалној самоуправи (Службени гласник РС“, бр. 129/2007, 83/2014 – др. закон, 101/2016 – др. закон, 47/2018 и 111/2021 – др. закон), користи различите законске термине за означавање планских докумената, и то:

* локални плански документ у области запошљавања;
* посебан програм обуке;
* програм развоја туризма;
* план развоја културе;
* акциони план јединице локалне самоуправе у области родне равноправности;
* програм унапређења социјалне заштите у јединицама локалне самоуправе;
* план поступног увођења родно одговорног буџетирања;
* програм подршке за спровођење пољопривредне политике и политике руралног развоја;
* програм подршке за спровођење пољопривредне политике;
* програм заштите земљишта од еолске ерозије;
* програм комасације;
* годишњи програм заштите, уређења и коришћења пољопривредног земљишта;
* локални акциони план за младе;
* план одбране јединице локалне самоуправе;
* планирање припрема за одбрану и безбедност;
* локални план управљања отпадом;
* планови и програми управљања природним ресурсима;
* програм заштите животне средине;
* програм контроле квалитета ваздуха у зонама и англомерацијама;
* план квалитета ваздуха;
* краткорочни акциони планови у зони или англомерацији;
* програм заштите природе;
* стратешка карта буке;
* акциони план заштите од буке у животној средини;
* план заштите од пожара;
* оперативни план за одбрану од поплава за воде II реда;
* програм оптималног организовања ауто-такси превоза;
* стратегија и годишњи план безбедности саобраћаја на путевима;
* просторни план јединице локалне самоуправе или генерални урбанистички план;
* план генералне регулације;
* планови развоја енергетике;
* програм енергетске ефикасности;
* план јавног здравља;
* програм развоја спорта;
* локална стамбена стратегија.

Сви овде наведени разноврсни документи су планског карактера и предвиђени су за доношење у јединицама локалне самоуправе као њихова законска обавеза прописана у одговарајућим секторским законима. Исто тако, сви они по својој природи и садржајном усмерењу односе се на изворни делокруг локалне самоуправе, односно спадају у надлежности општина, сходно члану 20. Закона о локалној самоуправи (Службени гласник РС“, бр. 129/2007, 83/2014 – др. закон, 101/2016 – др. закон, 47/2018 и 111/2021 – др. закон).

Према истраживању које је крајем 2022. године посредством одговарајућих упитника спровео Покрајински секретаријат за регионални развој, међурегионалну сарадњу и локалну самоуправу, јединице локалне самоуправе са подручја АП Војводине су израдиле, усвојиле и примењују тек око 50% ових планских докумената. Испитивање је показало да су поједине општине, односно градови у том погледу активнији и располажу већим бројем планских докумената, док су неке општине потпуно пасивне. Будући да је стање у овој области незадовољавајуће, управо је таква оцена и била повод, односно главни разлог за упућивање овог јавног позива, како би се на тај начин унапредило стање у овој димензији функционисања локалне самоуправе и на потпунији начин програмирао њихов развој кроз одговарајуће вишегодишње оквире и адаптирали правци развоја према промењеним условима, односно испуниле све обавезе секторских закона у домену изворне надлежности локалне самоуправе.

**2. Основни стандарди форме и садржине докумената јавних политика**

**2.1. ДЈП - Стратегија**

Стратегија је најважнији и основни документ јавне политике и она се односи на једну конкретну област планирања (нпр. заштита животне средине), па се због тога углавном назива „секторска стратегија“ са временским оквиром 5-7 година. Стратегијом се, по правилу, на целовит начин утврђују стратешки правци деловања и правци јавне политике у конкретној области планирања на локалном нивоу. Захтеви у погледу форме овог документа јавне политике односе се на општеприхваћене стандарде у погледу обавезне садржине и квалитета докумената који омогућују контролу докумената пре њиховог усвајања, као и одговарајући степен транспарентности. Форма докумената јавних политика пре свега обезбеђује његово правилно позиционирање у односу на систем правних прописа и усаглашеност са другим важећим планским документима, правилно утврђивање општих циљева који се желе остварити документом, идентификовање проблема које треба решити, избор оптималних мера за постизање тих циљева, као и механизама за спровођење тих мера, односно анализу и оцену њихових ефеката.

За потребе овог јавног позива у припремној фази документ секторске стратегије обавезно мора да садржи:

1) **Увод** - који садржи правни основ који прописује надлежност за доношење (позивање на одредбе закона) и разлоге за доношење, у смислу одговора на питања: зашто се приступило изради тог документа, односно које су индикације да постоји потреба за јавном интервенцијом; на чију иницијативу се приступа изради документа; да ли се документ јавне политике у тој области доноси први пут или се доноси због истека важећег документа (ако се доноси због истека важећег документа, даје се кратка информација о резултатима мера предвиђених тим документом) и кратку информацију о институцијама укљученим у развој те стратегије;

2) **Податке о планским документима и правном оквиру релевантном за ту стратегију**, тј. објашњење везе са планским документом у складу са којим се доноси, ако такав документ постоји, као и о односу тог документа са другим релевантним важећим планским документом и правним оквиром;

3) **Опис постојећег стања** у конкретној области планирања и спровођења јавних политика, који укључује и *ex-post* анализу претходних јавних политика у тој области, која се врши на основу оцене нивоа остварености циљева тих јавних политика уз помоћ показатеља учинка тих политика, уз позивање на постојеће студије и анализе којима се документује проблем и потреба за интервенцијом;

4) **Дефинисање жељене промене**, које садржи: визију, односно жељено стање чијем достизању доприноси постизање општег и посебних циљева; идентификовање жељене промене, укључујући и њене елементе и њихове узрочно-последичне везе; идентификовање заинтересованих странаодносно појединаца, група, правних лица или организација које имају интерес у или су под утицајем мера којима се спроводе јавне политике;

5) **Дефинисање циљева јавне политике**, које садржи: општи циљ те политике, утврђеног том стратегијом или другим документом јавне политике (стратегија ширег опсега) или документом развојног планирања у складу са којима се иста усваја; идентификацију показатеља учинка на нивоу општег циља (показатељ ефеката јавне политике), што укључује утврђивање почетне вредности, циљане вредности и извора верификације; до пет посебних циљева те политике, утврђених том стратегијом или другим документом јавне политике у складу са којом се усваја (стратегија ширег опсега) или документом развојног планирања, у односу на које се накнадно разрађују конкретне мере за њихово постизање; идентификацију показатеља учинка на нивоу посебних циљева (показатељи исхода), што укључује утврђивање почетне вредности, циљане вредности и извора верификације;

6) **Идентификовање мера јавне политике**, за постизање посебног циља, односно циљева, уз назначење које су мере предвиђене алтернативно, ако је то случај (ако постоје различите опције за постизање циља), што укључује и формулацију показатеља резултата на нивоу мера, као и преглед, односно кратак опис пројеката којима ће се мере јавне политике спроводити;

7) **Процену финансијских средстава**, потребних за реализацију сваке од мера и идентификацију извора из којих се та средства обезбеђују;

8) **Процену финансијских ефеката** реализације сваке од мера на буџет, у складу са законом који уређује буџетски систем. Ако се спровођење мера које се финансирају из буџета планира за текућу буџетску годину, наводи се по ком основу су та средства већ обезбеђена у буџету;

9) **Информацију о прописима** које би требало донети, односно изменити како би се реализовале мере јавне политике;

10) **Акциони план,** састављен у адекватној форми. Акциони план се по правилу доноси за цео период важења стратегије коју разрађује, а изузетно, може бити донет и за краћи рок, ако у моменту њеног доношења не може бити сагледана комплетна динамика активности. У том случају ће се донети акциони план краћег трајања, а накнадно ће се донети додатни акциони план, односно планови који ће покрити преостали период важења стратегије. У случају да акциони план није саставни део стратегије, стратегија обавезно садржи рок за усвајање акционог плана, који не може бити дужи од 90 дана од дана усвајања тог планског документа.

**2.2. ДЈП - Програм**

За разлику од стратегије, програмом чији је временски оквир до 3 године разрађују се посебни циљеви стратегије или неког другог планског документа и у његов садржај су углавном инкорпорисани слични елементи као и код секторских стратегија. Програм обавезно садржи:

1) **Увод**;

2) **Податке о документима јавних политика и правном оквиру релевантном за тај програм**, тј. објашњење везе тог програма са документом јавне политике у складу са којим се доноси, као и о односу са другим релевантним важећим документима јавних политика и правним оквиром;

3) **Опис постојећег стања**;

4) **Дефинисање жељене промене**;

5) **Дефинисање циљева јавне политике**, које подразумева: преузимање посебног циља из стратегије или концепта политике, ако се програмом разрађују ти документи, односно дефинисање општег циља ако се програм независно развија; дефинисање посебних циљева, по правилу до три посебна циља; преузимање показатеља учинка на нивоу општих циљева (показатељи ефеката), ако се програмом разрађују ти документи и дефинисање показатеља резултата на нивоу до три посебна циља (показатељи исхода);

6) **Идентификовање мера јавне политике**, за постизање посебног циља, односно посебних циљева;

7) **Процену финансијских средстава**, потребних за реализацију сваке од мера и идентификацију извора из којих се та средства обезбеђују;

8) **Процену финансијских ефеката** реализације сваке од мера на буџет, у складу са законом који уређује буџетски систем. Ако се спровођење мера које се финансирају из буџета планира за текућу буџетску годину, наводи се по ком основу су та средства већ обезбеђена у буџету;

9) **Информацију о прописима**које би требало донети, односно изменити како би се реализовале мере јавне политике;

10) **Aкциони план** који се доноси за цео период важења програма који се разрађује. Ако акциони план није саставни део програма, програм обавезно садржи рок за усвајање акционог плана, који не може бити дужи од 90 дана од дана усвајања тог документа. Имајући у виду да се програмом разрађује стратегија, у програму морају бити детаљно разрађене све мере за постизање посебних циљева, укључујући и активности кроз које се реализују те мере, па је од посебног значаја детаљније образложити анализу ефеката. Ако се програмом разрађују активности које се спроводе у оквиру предвиђених мера, уз такав програм се по правилу не усваја акциони план, као посебан документ.

**2.3. ДЈП - План или плански документ**

Закон о планском систему предвидео је и могућност да јединице локалне самоуправе доносе и „друга планска документа“ у складу са планским системом и статутом јединице локалне самоуправе. Садржај плана као документа јевне политике, који је, по правилу, изражен кроз годишњи временски оквир, дефинисан је као документ у секторском закону у смислу тематског усмерења и форме. Тако, на пример, јединица локалне самоуправе је према Закону о култури дужна да усвоји план развоја културе у циљу старања о задовољењу потреба грађана у области културе на локалном нивоу у складу са стратешким документима у овој области. Како је јединица локалне самоуправе у обавези да обезбеди средства за финансирање израде овог планског документа у свом буџету, неопходно је да план развоја културе садржи и процену финансијских средстава и процену финансијских ефеката. Исто важи и када су у питању плански документи прописани другим секторским законима.

**2.4. ДЈП - Акциони план**

Акциони план је плански документ највишег нивоа детаљности који има за циљ разраду усвојеног документа јавне политике и с њим је у непосредној корелацији и изражава се, по правилу, као годишњи документ који прати оквир планирања документа вишег ранга. Акциони план обавезно садржи:

1) **Информацију о документу јавне политике** у складу са којим се доноси, односно чији је део (стратегија или програм);

2) **Општи циљ** преузет из стратегије, односно програма, који се жели постићи јавном политиком и показатељи ефеката на нивоу општег циља (показатељ ефеката јавне политике), уз навођење почетне вредности, циљане вредности и извора верификације;

3) **Посебне циљеве** преузете из стратегије, односно програма који се желе постићи јавном политиком и показатеље на нивоу посебних циљева (показатељи крајњег исхода), уз навођење почетних вредности, циљаних вредности и извора верификације;

4) **Мере јавне политике**преузете из стратегије, односно програма, реферисане на посебан циљ чијем остварењу доприносе: којој врсти мера јавне политике припада (да ли је регулаторна, подстицајна, информативно-едукативна, организационо-управљачко-институционална, или мера обезбеђења добара, односно пружања услуга од стране учесника у планском систему); институције одговорне за реализацију, односно праћење и контролу реализације мере, као и партнера у реализацији мере, ако их има; остварењу рока за реализацију; показатеља резултата; начина верификације тих резултата, односно извора информације на основу кога се врши верификација;

5) **Процену финансијских средстава**, потребних за реализацију сваке од мера и идентификацију извора из којих се та средства обезбеђују, програмску активност или пројекат у програмском буџету у оквиру ког се обезбеђују средства за њено финансирање или донаторски пројекат који није обухваћен програмским буџетом;

6) **Процену финансијских ефеката** реализације сваке од мера на буџет, у складу са законом који уређује буџетски систем. Ако се спровођење мера које се финансирају из буџета планира за текућу буџетску годину, наводи се по ком основу су та средства већ обезбеђена у буџету;

Ако је за спровођење конкретне мере јавне политике неопходна измена прописа, у акционом плану се наводи о ком пропису је реч.

**3. Смернице у погледу општих информација јавног позива**

Полазећи од потребе усклађивања планске и нормативне сфере на нивоу локалне самоуправе, а у складу са општим правилима планског система, дефинисаним развојним приоритетима у Плану развоја АП Војводине и принципима доброг управљања (*good governance*), Покрајински секретаријат за регионални развој, међурегионалну сарадњу и локалну самоуправу у реализацији Програмске активности Подршка развоју локалне самоуправе, упућује јавни позив јединицама локалне самоуправе са подручју АП Војводине чиме започиње процес финансирања израде докумената локалних јавних политика, који имају правно утемељење у посебним секторским законима и пратећим подзаконским актима.

Средства по овом јавном позиву предвиђена су Покрајинском скупштинском одлуком о буџету АП Војводине за 2023. годину („Службени лист АПВ“, бр. 54/22 и 27/23 - ребаланс) у укупном износу од **30.000.000,00 динара** у оквиру програмске активности Покрајинског секретаријата број: 1003, Функција 180, Економска класификација 463 – Стручне услуге. Покрајински секретаријат за регионални развој, међурегионалну сарадњу и локалну самоуправу по спроведеном јавном позиву финансираће израду документа јавних политика на локалном нивоу кроз примену одговарајућих одредби Закона о јавним набавкама које се односе на набавку стручних услуга, као наручилац у поступку јавних набавки.

Јединице локалне самоуправе могу пријавити израду више докумената јавне политике различите тематске оријентације и различитог нивоа планирања. Све пријаве морају садржати кратак опис методологије која ће се као најпогоднија користити током процеса израде документа у погледу извора података, односно чињеничне подлоге документа или указати на званичне аналитичке подлоге или електронске базе које води или којима располаже јединица локалне самоуправе за потребе израде одређеног документа, а које се током израде могу ставити на располагање израђивачу.

Све приспеле пријаве по овом јавном позиву оцењиваће и рангирати посебно за ту намену формирана **Комисија** од стране покрајинског секретара за регионални развој, међурегионалну сарадњу и локалну самоуправу. Комисија ће поступак оцењивања спроводити на бази претходно објављених критеријума који ће бити основа за израду бодовне листе и рангирање уредних пријава. Комисија ће у поступку оцењивања посебно водити рачуна о примени Уредбе о утврђивању јединствене листе развијености региона и јединица локалне самоуправе ("Службени гласник РС", бр. 104/14), као основном критеријуму, а за што потпуније оцењивање свих приспелих пријава, поред основног, Комисија ће примењивати и пет допунских критеријума, који су у табели 1. испод текста представљени на следећи начин:

**Табела 1:** Критеријуми за оцењивање са бодовном вредношћу

|  |  |  |
| --- | --- | --- |
| Основни критеријум (ОК1) | Степен развијености јединице локалне самоуправе – група I, II, III, IV и V | 30 |
| Допунски критеријум (ДК1) | Континуитет у планирању - статус јавне политике (истек важности секторског документа током 2021, 2022. или 2023. године и наставак новог периода планирања или израда секторског документа први пут) | **15** |
| Допунски критеријум (ДК2) | Усвојен локални план развоја за јединице локалне самоуправе, сходно члану 9. Закона о планском систему | **15** |
| Допунски критеријум (ДК3) | Сложеност методологије израде (посебни стручни захтеви у погледу израде документа локалне јавне политике - сложенија екстерна експертиза и студијско-аналитички приступ) | **15** |
| Допунски критеријум (ДК4) | Тематска оријентација документа локалне јавне политике је у непосредној корелацији са стратешким приоритетима ЈЛС | **15** |
| Допунски критеријум (ДК5) | Документ јавне политике подразумева виши степен инклузивности, односно партиципацију ширег круга локалних и других актера у процесу њихове израде | **10** |

**Укупно: 100**

**3.1. Објашњења о начину, месту и року подношења пријава**

Пријаве за јавни позив морају бити предате на пријавном обрасцу попуњеном у складу са Смерницама за подносиоце пројекта. Сва потребна документација за овај јавни позив може се преузети са званичне интернет странице, Покрајинског секретаријата за регионални развој, међурегионалну сарадњу и локалну самоуправу: [www.region.vojvodina.gov.rs](http://www.region.vojvodina.gov.rs). Пријавни обрасци достављају се у штампаном облику: један оригинал оверен печатом и потписан. За уредну пријаву неопходно је приложити следећу документацију:

* уредно попуњен, оверен и потписан образац пријаве пројекта;
* одлуку скупштине ЈЛС о усвојеном локалном плану развоја;
* одлуку или изјаву надлежног локалног органа власти о планском периоду који обухвата постојећи документ јавне политике и истеку његове важности – ако се израда пријављује у циљу примене принципа континуитета планирања;
* одлуку надлежног локалног органа власти о приступању изради документа јавне политике (први пут се документ јавне политике израђује у одређеној области);
* Изјаву 1. о измирењу свих раније уговорених обавеза према Покрајинском секретаријату;
* Изјаву 2. да се против лица које је овлашћено да поднесе пријаву не води кривични поступак.

Све пријаве са захтеваним подацима у запечаћеној коверти достављају се на адресу: Покрајински секретаријат за регионални развој, међурегионалну сарадњу и локалну самоуправу, Булевар Михајла Пупина 16, 21101 Нови Сад или предајом пријаве на писарници покрајинских органа управе, са назнаком: „**Јавни позив - пријава израде документа јавне политике**“ (у загради је потребно назначити назив документа чија се израда пријављује), адресом подносиоца пријаве и напоменом: „Не отварати“. Рок за подношење пријаве је **30 дана од дана објављивања** jавног позива, тачније, **до 21. августа 2023. године**. Неблаговремене и некомплетне пријаве, као и пријаве које нису оверене печатом и потписом овлашћеног лица, неће се разматрати. Пријавна документација се не враћа. Покрајински секретаријат за регионални развој, међурегионалну сарадњу и локалну самоуправу донеће коначно решење о одабиру пријављених пројеката. Резултати јавног позива биће објављени на веб страници: www.region.vojvodina.gov.rs.

За сва питања у вези са процедуром пријављивања на јавни позив, заинтересовани се могу обратити телефонским путем сваког радног дана од 8.30 до 14.30 часова на број 021 487 4596 или електронским путем на имејл адресе: jelеna.mijanovic@vojvodina.gov.rs и tamara.jukic@vojvodina.gov.rs.